Predkladacia správa

k návrhu zákona, ktorým sa mení a dopĺňa zákon č. 414/2002 Z. z. o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov.

	Zmenu zákona si vyžiadala reforma verejnej správy na území Slovenskej republiky, ktorá sa má uskutočniť k 1. 1. 2004 na základe uznesenia vlády Slovenskej republiky č. 2003/371/B/1.

	Hlavným dôvodom predloženia návrhu zákona je potreba upraviť kompetenčné vzťahy, ktoré budú vykonávať orgány verejnej správy pri realizácii hospodárskej mobilizácie ako súčasti zdrojovej základne hospodárstva Slovenskej republiky pre bezpečnostný systém Slovenskej republiky v čase vojny, vojnového stavu, výnimočného stavu a núdzového stavu. 

Návrh zákona sa predkladá za účelom vykonania  organizačných, materiálno-technických a personálnych zmien na krajských úradoch a na obvodných úradoch alebo detašovaných pracoviskách v ich kompetencii tak, aby bolo možné zabezpečovať úlohy uložené uvedeným orgánom podľa zákona o hospodárskej mobilizácii.

Návrh zákona bol prerokovaný v Legislatívnej rade vlády SR dňa 8. 7. 2003 s tým, že Legislatívna rada vlády SR odporučila návrh zákona do ďalšieho ústavno-právneho konania po zapracovaní jej pripomienok. Predkladatelia návrhu zákona pripomienky Legislatívnej rady vlády SR zapracovali do návrhu zákona a materiál sa na rokovanie vlády SR predkladá bez rozporov.  

Návrh zákona nebolo potrebné predkladať na rokovanie Rady hospodárskej a sociálnej dohody pre skutočnosť, že nemá dopady na zamestnanosť ani na rozpočty obcí, samosprávnych územných celkov a štátny rozpočet. 

Zákon nebude mať nepriaznivý vplyv na štátny rozpočet, rozpočet obcí a vyšších územných samosprávnych celkov.

Zákon nebude mať negatívne environmentálne dopady, ani dopady na zamestnanosť. 

Návrh zákona je v súlade s Ústavou Slovenskej republiky a s medzinárodnými dohovormi, ktorými je Slovenská republika viazaná.